Botha sal na verwagting getuienis aanroer van dr. James Butler wat Van Breda getoets het vir epilepsie, hoe Van Breda as getuie gevaar het, sy eerste verklaring aan die polisie en ook die moontlike motief vir die aanvalle.
Botha het regter Siraj Desai Dinsdagoggend belowe hy sou die kwessie oor die motief bespreek in sy betoog nadat Desai hom uitgevra het daaroor.
Volgens die staat het niemand 'n rede gehad om die gesin aan te val nie en niemand was bewus van mense wat 'n wrok teen die gesin gehad het nie. Verder sal Botha die hof toespreek oor of die staat genoeg bewyse aangebied het om bo redelike twyfel te bewys dat daar nie 'n ander aanvaller was nie.
Desai sê die saak is al 66 dae aan die gang en die hof het nou tyd nodig om deur al die getuienis te gaan.
Galloway gaan aan oor die wonde en hoe hulle die 5 cm wond gemeet het. Die dokter het gesê die wond kon 5 cm wees, maar die vorm kan veroorsaak dat die diepte anders is.
Met betrekking tot die verdediging se patoloogverslag het dr. Reggie Perumal nie gesê Rudi kon alleen beweeg het nie. Hy het genoem dit kan moontlik wees maar nie as 'n feit nie.
Die DNS op die byl werk beide kante toe, sê Galloway. Die staat se weergawe is dat hy die byl gebruik het om sy gesin te moor. Die verdediging sê hy het die byl afgevat. Op beide waarskynlikhede het hy die byl hanteer maar daar was geen DNS van Henri op die byl nie.
Galloway sê die byl het reeds die bloed van die res van die gesin opgehad en dit kan 'n verduideliking wees oor waarom Marli se bloed nie op die byl was nie. Marli is anders as die ander aangeval.